IFEC ฉลุย! ดาราเทวีออกจากแผนฟื้นฟูกิจการพรุ่งนี้ บุ๊คเงินสดทันที 700 ล้าน!
IFEC ฉลุย! ดาราเทวีออกจากแผนฟื้นฟูกิจการพรุ่งนี้ บุ๊คเงินสดทันที 700 ล้าน! ล่าสุด ณ เวลา 10.13 น. ราคาอยู่ที่ 6.75 บาท บวก 0.10 บาท หรือ 1.50% สูงสุดที่ 6.75 บาท ต่ำสุดที่ 6.70 บาท มูลค่าซื้อขายที่ 9.38 ล้านบาท ด้าน บล.เมย์แบงก์ กิมเอ็ง (ประเทศไทย) แนะ “ซื้อ” เป้า 12.10 บาท
7 มิ.ย. 2559

นายสิทธิชัย พรทรัพย์อนันต์ รองประธานกรรมการ และประธานเจ้าหน้าที่บริหาร บริษัท อินเตอร์  ฟาร์อีสท์  เอ็นเนอร์ยี่ คอร์ปอเรชั่น จำกัด (มหาชน) หรือ IFEC เปิดเผยว่า บริษัท โรงแรมดาราเทวี จำกัด (DDV) ซึ่งเป็นบริษัทย่อยจะยื่นคำร้องขอออกจากแผนฟื้นฟูกิจการในวันที่ 8 มิ.ย.59 หลังจากจัดการปัญหาหนี้สินค้างชำระแล้วทั้งหมด พร้อมทั้งจัดซื้อที่ดินข้างโรงแรมมูลค่า 156 ล้านบาทรองรับโครงการพัฒนาอสังหาริมทรัพย์ร่วมกับพันธมิตรในตลาดหลักทรัพย์แห่งประเทศไทย (ตลท.) ที่ขณะนี้อยู่ระหว่างการเจรจา
โดยบริษัท อินเตอร์ ฟาร์อีสท์ แคป แมนเนจเม้นท์ จำกัด (ICAP) ซึ่งเป็นบริษัทย่อยที่เข้าลงทุนใน DDV และบริษัท อินเตอร์ฟาร์อีสท์ เทอมอล พาวเวอร์ จำกัด (IFEC-T) ซึ่งเป็นบริษัทย่อยของบริษัทได้เข้าสวมสิทธิเรียกร้องในฐานะเจ้าหนี้ของ DDV สรุปยอดหนี้ที่จะต้องชำระตามแผนฟื้นฟูกิจการซึ่งศาลล้มละลายกลางมีคำสั่งเห็นชอบรวม 1,810 ล้านบาท ลดลงจากภาระหนี้ตามบัญชีที่ 3,640.82 บาท ซึ่งเป็นหี้ที่มีกับ บริษัท บริหารสินทรัพย์โกลบอลวัน จำกัด และบริษัท อินเตอร์ฟาร์อีสท์ เทอมอล พาวเวอร์ จำกัด (IFEC-T)
ทั้งนี้หลังจากการเข้าเป็นผู้ถือหุ้นรายใหญ่ของ DDV บริษัทได้เจรจาต่อรองกับเจ้าหนี้เพิ่มเติม เพื่อให้เกิดประโยชน์แก่บริษัทมาโดยตลอด และ DDV ซึ่งมีฐานะเป็นลูกหนี้ตามแผนฟื้นฟูกิจการ ได้ทำการชำระหนี้แก่เจ้าหนี้ภายนอกแล้ว จำนวน 2 กลุ่ม ดังนี้ (1) กลุ่มเจ้าหนี้ไม่มีหลักประกัน เป็นจำนวนเงินรวม 138.49 ล้านบาท โดย DDV ได้จ่ายเงินสดเพื่อชำระหนี้เจ้าหนี้กลุ่มนี้ทุกรายเรียบร้อยแล้ว เมื่อวันที่ 24 ธ.ค.58 และ (2) เจ้าหนี้ที่มีหลักประกัน 2 ราย ซึ่ง DDV ได้เจรจาและชำระหนี้ให้แก่เจ้าหนี้แล้ว 1 ราย เป็นจำนวนเงิน 220 ล้านบาท เมื่อวันที่ 29 ธ.ค.58 และเจ้าหนี้รายที่เหลือ เป็นจำนวนเงิน 1.32 ล้านบาท เมื่อวันที่ 10 พ.ค.59
และเพื่อให้เกิดผลสำเร็จของแผนฟื้นฟูกิจการ DDV ได้ชำระหนี้เงินต้นงวดแรกตามแผนฟื้นฟูกิจการให้แก่เจ้าหนี้มีหลักประกัน ได้แก่ บริษัท บริหารสินทรัพย์โกลบอลวัน จำกัด เป็นจำนวนเงิน 300.0 ล้านบาทและบริษัท อินเตอร์ ฟาร์อีสท์ เทอมอล พาวเวอร์ จำกัด เป็นจำนวนเงิน 43.0 ล้านบาท เมื่อวันที่ 3 มิ.ย.59
พร้อมกันนั้นบริษัทได้เข้าซื้อที่ดินเปล่าบริเวณข้างโรงแรมดาราเทวี จังหวัดเชียงใหม่ ราคาซื้อขาย 156,000,000 บาท เพื่อรองรับการขยายตัวของธุรกิจของบริษัทโดยที่จะนาที่ดินมารวมกับที่ดินเปล่าเดิมของบริษัท เนื่องจากบริษัทอยู่ระหว่างเจรจากับบริษัทจดทะเบียนที่ประกอบธุรกิจด้านพัฒนาอสังหาริมทรัพย์ในตลาดหลักทรัพย์ฯ บางราย เพื่อจะพัฒนาโครงการโรงแรมและคอนโดมิเนียม ระดับ Luxury ในอนาคต ซึ่งบริษัทย่อยจะมีรายได้จากการขายที่ดิน และรายได้จากโครงการพัฒนาอสังหาริมทรัพย์ดังกล่าว
โดยคณะกรรมการบริษัทฯพิจารณาสินทรัพย์ที่ซื้อและจะต้องจ่ายชำระหนี้ คือเงินสดจำนวนรวมทั้งสิ้น 1,309.81 ล้านบาท ซึ่งเป็นไปตามตามแผนฟื้นฟูกิจการของ DDV เห็นว่ามีความเหมาะสมและสมเหตุสมผล ทั้งในการซื้อสินทรัพย์และการชำระหนี้ในครั้งนี้จะทำให้ DDV มีกำไรจากการปรับโครงสร้างหนี้และลดภาระค่าใช้จ่าย ซึ่งภายหลังการชำระหนี้ในครั้งนี้แล้วหนี้ส่วนที่เหลือบริษัทจะชำระไม่เกินวันที่ 30 ธ.ค.60
 
ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ (7 มิ.ย.) ว่า IFEC ได้แจ้งตลาดหลักทรัพย์แห่งประเทศไทย (ตลท.)ถึงกระบวนการนำโรงแรมดาราเทวี (DDV) ออกจากแผนฟื้นฟูกิจการนั้นได้มีความคืบหน้าต่อเนื่อง โดยยอดภาระหนี้ 5 พันล้านบาทได้มีการเจรจาปรับลด 60% ตามแผนเหลือเพียง 2.1 พันล้านบาท และ IFEC ได้เริ่มทยอยชำระไปแล้วจนเหลือเพียง 650 ล้านบาท พร้อมได้ทั้งรับการยกเว้นดอกเบี้ย โดยการดำเนินการครบถ้วนตามแผนข้างต้น ทำให้ IFEC จะสามารถยื่นออกจากแผนฟื้นฟูกิจการได้ประมาณวันที่ 8 มิ.ย. 2559 
ทั้งนี้มีมุมมองบวกต่อการดำเนินการดังกล่าว โดยเมื่อออกจากแผนฟื้นฟูกิจการได้ จะทำให้สินทรัพย์ของ DDV ปลดภาระต่างๆ และสามารถนำไปหาประโยชน์ได้หลายรูปแบบ โดยผู้บริหารมองไปที่ การตัดที่ดินเปล่าบางส่วนราว 40 ไร่ มูลค่าประมาณ 625 ล้านบาท เพื่อเป็นแหล่งชำระหนี้ส่วนที่เหลือ ขณะที่การพัฒนาเรสสิเดนซ์-วิลล่า คงค้างให้เสร็จ มูลค่าประมาณ 760 ล้านบาทเพื่อเป็นแหล่งชำระหนี้ส่วนที่เหลือเพิ่มเติม ซึ่งการขายหุ้น DDV ออกบางส่วนราว 5-10% มูลค่าประมาณ 1 พันล้านบาท เพื่อดึงกระแสเงินสดกลับคืนเข้า IFEC ทั้งนี้การดำเนินการข้างต้นคาดจะส่งผลให้ IFEC บันทึกกำไรพิเศษจากการปรับโครงสร้างหนี้ล็อตสุดท้ายนี้ประมาณ 700 ล้านบาท ขณะที่การขายที่ดิน/พัฒนาเรสสิเดนซ์ก็จะสร้างกำไรเข้ามาอีกต่อเนื่องในครึ่งปีหลังของปี 59 ถึงปี 60
โดยจุดที่น่าสังเกตุคือกระแสเงินสดรับที่จะกลับมาอีกราว 2.4 พันล้านบาท มีขนาดใกล้เคียงกับ เงินลงทุน 2.5 พันล้านบาทที่ IFEC จ่ายซื้อ DDV ไปเมื่อเดือน ธ.ค. 2558 ขณะที่สินทรัพย์มูลค่า 4.7 พันล้านบาท ตกอยู่ในมือของ IFEC ทั้งหมด 100% ขณะที่การดำเนินการของ DDV ที่มีกำไรแล้วตั้งแต่ไตรมาส 1/59
ขณะที่ IFEC มีแผนนำ DDV ไปสร้างรายได้ หรือ แม้แต่ไปเป็นหลักประกันในการขยายธุรกิจอื่นๆ ต่อเนื่องได้ในอนาคต ซึ่ง ผู้บริหารยืนยันถึงการมีรายได้จากโรงไฟฟ้าพลังงานทดแทน 60%, ธุรกิจสนับสนุน 20% และ DDV 15% ในส่วนธุรกิจพลังงานทดแทน IFEC อยู่ระหว่างพัฒนาโครงการอยู่ 3 แห่ง (ลม 15MW, แดด 5MW) และอยู่ระหว่างการเตรียมเข้าซื้อโครงการพลังงานทดแทนอื่นๆ อีกจำนวนหนึ่งคาดจะชัดเจนในช่วง มิ.ย.-ก.ค. นี้ ทั้งนี้คงน้ำหนัก “ซื้อ” ราคาเหมาะสม 12.10 บาท/ หุ้น อิง SOTP
 
ด้านราคาหุ้นบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ณ เวลา 10.13 น. ราคาอยู่ที่ 6.75 บาท บวก 0.10 บาท หรือ 1.50% สูงสุดที่ 6.75 บาท ต่ำสุดที่ 6.70 บาท มูลค่าซื้อขายที่ 9.38 ล้านบาท ขณะที่ดัชนีตลาดหุ้นไทยโดยรวมบวก 0.37%